text: La Junta Electoral permet a Lleida Televisió una entrevista telemàtica amb Turull
  La JEC ha rebutjat l'enregistrament a Soto del Real i la cadena del Grup SEGRE està ara pendent de la data que determini la direcció de la presó
  © Turull, en videoconferència, en un acte celebrat a la Seu d'Urgell.
  La Junta Electoral Central (JEC) ha negat a Lleida Televisió enregistrar una entrevista aquest dimarts amb el candidat de JxCat i cap de llista per Lleida, Jordi Turull, al centre penitenciari de Soto del Real (Madrid), però sí ha autoritzat una entrevista telemàtica per videoconferència.
  Segons l'acord de 22 d'abril, la JEC considera que "no és procedent concedir l'autorització d'enregistrament, dins del cicle que organitza Lleida Televisió, ja que comporta l'entrada de mitjans de comunicació al centre penitenciari, afectant així al funcionament del centre i, en el seu cas, a les obligacions processals de Jordi Turull".
  No obstant això, la JEC sí que autoritza la "participació telemàtica a l'entrevista de referència, en l'horari que aquest designi a l'efecte per l'administració penitenciària, per un temps màxim de 30 minuts."
  En l'acord, la Junta Electoral Central recorda que s'hauran "d'arbitrar les mesures oportunes perquè pugui tenir lloc la participació telemàtica del candidat".
  La petició de la cadena del Grup SEGRE, que ha preparat entrevistes amb tots els cap de llista per Lleida, era realitzar la trobada el dia 22 o 23 i ara resta a l'espera de la data i l'horari que designi la direcció del centre penitenciari madrileny.